CELEX: 31989D0046
Language: el
Date: 1988-12-21 00:00:00
Title: Απόφαση του Συμβουλίου της 21ης Δεκεμβρίου 1988 σχετικά με ένα πρόγραμμα δράσης για το Ευρωπαϊκό Έτος Τουρισμού ( 1990 )

Avis juridique important

|

31989D0046

Απόφαση του Συμβουλίου της 21ης Δεκεμβρίου 1988 σχετικά με ένα πρόγραμμα δράσης για το Ευρωπαϊκό Έτος Τουρισμού ( 1990 )  

Επίσημη Εφημερίδα αριθ. L 017 της 21/01/1989 σ. 0053 - 0056

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 21ης Δεκεμβρίου 1988  σχετικά με ένα πρόγραμμα δράσης για το Ευρωπαϊκό Έτος Τουρισμού (1990)  (89/46/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι ο ενοποιητικός ρόλος του τουρισμού μπορεί να αξιοποιηθεί για την προετοιμασία της δημιουργίας του μεγάλου χώρου χωρίς σύνορα του 1993·  ότι ο τουρισμός επιτρέπει στους πολίτες, και ιδίως στους νέους, να αποκτήσουν καλύτερη γνώση του πολιτισμού των κρατών μελών και του τρόπου ζωής σ' αυτά·  ότι ο τουρισμός αντιπροσωπεύει έναν οικονομικό τομέα μεγάλης σημασίας για τα κράτη μέλη της Κοινότητας·  ότι το Ευρωπαϊκό Κοινοβούλιο στο ψήφισμά του της 22ας Ιανουαρίου 1988 σχετικά με τη διευκόλυνση, την προώθηση και τη χρηματοδότηση του τουρισμού προτείνει την ανακήρυξη του 1990 ως Ευρωπαϊκού Έτους Τουρισμού·  ότι οι αρμόδιοι για τον τουρισμό υπουργοί κατά την άτυπη συνεδρίασή τους της 6ης Μαΐου 1988 και της 3ης Σεπτεμβρίου 1988 υπογράμμισαν τη σημασία του τουρισμού για την ολοκλήρωση της εσωτερικής αγοράς·  ότι το σοβαρότερο πρόβλημα που αντιμετωπίζει ο τουρισμός στην Ευρώπη είναι η συγκέντρωσή του στις εποχές υψηλής κίνησης, πράγμα που οδηγεί στον κορεσμό των μέσων μεταφοράς και των υπηρεσιών στέγασης και στην υποβάθμιση του φυσικού και τεχνητού περιβάλλοντος καθώς και στην ελλιπή χρησιμοποίηση του κεφαλαίου και των ανθρωπίνων πόρων κατά τις εποχές χαμηλής κίνησης·  ότι, συνεπώς, είναι πολύ σημαντική η προώθηση μιας καλύτερης χρησιμοποίησης των έργων υποδομής και του υπάρχοντος τουριστικού εξοπλισμού και ότι το Ευρωπαϊκό Έτος Τουρισμού θα πρέπει να αποτελέσει την κατ' εξοχήν ευκαιρία για την επίτευξη αυτού του στόχου·  ότι το Ευρωπαϊκό Έτος Τουρισμού μπορεί να συμβάλει στην κατανόηση σε ολόκληρη την Κοινότητα, των δυνατοτήτων και των ωφελημάτων που μπορεί να προσφέρει στις περιφέρειες της Κοινότητας η επέκταση της τουριστικής περιόδου·  ότι κατά το Ευρωπαϊκό Έτος Τουρισμού θα πρέπει να καταβληθεί προσπάθεια για ενθάρρυνση των πολιτών όλων των κρατών μελών, ιδίως δε των νέων, να ταξιδεύουν στο εξωτερικό για να κατανοήσουν καλύτερα την πραγματικότητα της Ευρώπης·  ότι είναι απαραίτητο να εξασφαλισθεί η ομοιόμορφη εφαρμογή της παρούσας απόφασης και να προβλεφθεί για το σκοπό αυτό μια κοινοτική διαδικασία η οποία θα επιτρέπει την έκδοση εκτελεστικών διατάξεων· ότι για τη διοργάνωση μιας στενής και αποτελεσματικής συνεργασίας μεταξύ των κρατών μελών και της Επιτροπής των Ευρωπαϊκών Κοινοτήτων είναι απαραίτητο να ιδρυθεί μια επιτροπή·  ότι η συνθήκη δεν προβλέπει για το σκοπό αυτό εξουσίες δράσης άλλες από τις εξουσίες του άρθρου 235,  ΑΠΟΦΑΣΙΖΕΙ:  Άρθρο 1  Το 1990 ανακηρύσσεται Ευρωπαϊκό Έτος Τουρισμού.  Άρθρο 2  Οι στόχοι του Ευρωπαϊκού Έτους Τουρισμού είναι οι εξής:  - η προετοιμασία της δημιουργίας ενός μεγάλου χώρου χωρίς σύνορα, με την αξιοποίηση του ενοποιητικού ρόλου του τουρισμού για τη δημιουργία της Ευρώπης των πολιτών,  - η υπογράμμιση της οικονομικής και κοινωνικής σημασίας του τομέα του τουρισμού, μεταξύ άλλων στα πλαίσια της περιφερειακής πολιτικής και της δημιουργίας νέων θέσεων εργασίας.  Για την επιδίωξη των στόχων αυτών θα αναληφθούν συντονισμένες δράσεις της Κοινότητας, των κρατών μελών και των ιδιωτικών οργανώσεων με στόχο ιδίως:  - την ενθάρρυνση μιας καλύτερης γνώσης των πολιτισμών και του τρόπου ζωής στα άλλα κράτη μέλη από τους πολίτες των κρατών μελών και ιδίως από τους νέους,  - την προώθηση μιας καλύτερης κατανομής του τουρισμού στο χρόνο και στο χώρο με σεβασμό για το περιβάλλον, μέσω ιδίως της ενθάρρυνσης της κλιμάκωσης των διακοπών και της ανάπτυξης εναλλακτικών λύσεων αντί του μαζικού τουρισμού, καθώς και νέων προορισμών και νέων μορφών τουρισμού,  - την προώθηση του ενδοκοινοτικού τουρισμού, ιδίως με τη διευκόλυνση της κυκλοφορίας των ταξιδιωτών καθώς και του τουρισμού από τρίτες χώρες προς την Ευρώπη.  Άρθρο 3  Το ποσό που κρίνεται αναγκαίο για τη χρηματοδότηση, εντός των ορίων των εγγεγραμμένων στον προϋπολογισμό πιστώσεων για κάθε οικονομικό έτος, του προγράμματος για το Ευρωπαϊκό Έτος Τουρισμού ανέρχεται σε πέντε εκατομμύρια Ecu. Οι διατάξεις σχετικά με τη χρηματοδότηση του προγράμματος περιλαμβάνονται στο παράρτημα, που αποτελεί αναπόσπαστο μέρος της παρούσας απόφασης.  Άρθρο 4  Η Επιτροπή, μετά από διαβουλεύσεις με την οργανωτική επιτροπή του άρθρου 5, λαμβάνει τα κατάλληλα μέτρα για την εφαρμογή του προγράμματος, ιδίως σε ό,τι αφορά το συντονισμό των δημόσιων και ιδιωτικών οργανισμών τουρισμού στα κράτη μέλη.  Άρθρο 5  Ιδρύεται οργανωτική επιτροπή, ονομαζόμενη στο εξής «επιτροπή» . Η επιτροπή αποτελείται από δύο κατ' ανώτατο όριο εκπροσώπους κάθε κράτους μέλους και προεδρεύεται από έναν αντιπρόσωπο της Επιτροπής. Εκπρόσωποι των κλαδικών τουριστικών ενώσεων κοινοτικού επιπέδου θα κληθούν να συμμετάσχουν στις εργασίες της εν λόγω επιτροπής ως παρατηρητές.  Η γνώμη της επιτροπής αυτής ζητείται σχετικά με την προετοιμασία και το συντονισμό των δράσεων που αναφέρονται στο παράρτημα.  Μετά από αίτηση του προέδρου ή ενός από τα μέλη της, η επιτροπή μπορεί να εξετάζει οποιοδήποτε θέμα σχετικά με τις δράσεις που αναφέρονται στο άρθρο 2.  Αρθρο 6  Τα κράτη μέλη που επιθυμούν να λάβουν τη χρηματοδοτική ενίσχυση της Κοινότητας για την ανάληψη των δράσεων που αναφέρονται στο άρθρο 2, καλούνται να προσδιορίσουν σχέδια όπως τα αναφερόμενα στο παράρτημα, που προσφέρονται για κοινοτική χρηματοδότηση, να ελέγξουν την εκτέλεσή τους και να υποβάλουν σχετική έκθεση στην Επιτροπή των Ευρωπαϊκών Κοινοτήτων.  Άρθρο 7  Η Επιτροπή ενημερώνει το Συμβούλιο και το Ευρωπαϊκό Κοινοβούλιο για την πρόοδο των εργασιών και υποβάλλει τελική έκθεση σχετικά με την υλοποίηση του προγράμματος.  Βρυξέλλες, 21 Δεκεμβρίου 1988.  Για το Συμβούλιο  Η Πρόεδρος  Β. ΠΑΠΑΝΔΡΕΟΥ  (1) ΕΕ αριθ. C 293 της 17. 11. 1988, σ. 12.  (2) ΕΕ αριθ. C 326 της 19. 12. 1988.  (3) Γνώμη που διατυπώθηκε στις 23 Νοεμβρίου 1988 (δεν έχει ακόμη δημοσιευθεί στην Επίσημη Εφημερίδα).  ΠΑΡΑΡΤΗΜΑ  ΔΡΑΣΕΙΣ ΠΟΥ ΑΝΤΙΜΕΤΩΠΙΖΟΝΤΑΙ ΚΑΤΑ ΤΗ ΔΙΑΡΚΕΙΑ ΤΟΥ ΕΥΡΩΠΑΪΚΟΥ ΕΤΟΥΣ ΤΟΥΡΙΣΜΟΥ  Α. Δράσεις χωρίς οικονομικές επιπτώσεις στον προϋπολογισμό της Κοινότητας  Πρόκειται για εθελοντικές δράσεις οι οποίες θα πραγματοποιηθούν από δημόσιους και ιδιωτικούς φορείς του τομέα του τουρισμού,  - συντονισμός των μειώσεων τιμών στα μεταφορικά μέσα και στις εγκαταστάσεις διαμονής κατά τους μήνες χαμηλής κίνησης,  - χρησιμοποίηση του κοινού σήματος και του συνθήματος του Ευρωπαϊκού Έτους Τουρισμού στις καθιερωμένες εκστρατείες ενημέρωσης,  - παροχή πληροφοριών σχετικά με το Ευρωπαϊκό Έτος Τουρισμού από τα μέσα μαζικής ενημέρωσης.  Β. Δράσεις που θα χρηματοδοτούνται εν μέρει από τον προϋπολογισμό της Κοινότητας  1. Πρότυπες δράσεις δημοσίων ή/και ιδιωτικών οργανισμών ικανές να ενθαρρύνουν νέες προτάσεις για την προώθηση του τουρισμού κατά την εποχή χαμηλής κίνησης, του πολιτιστικού, αγροτικού και κοινωνικού τουρισμού, καθώς και άλλων μορφών τουρισμού.  Προϋπολογιζόμενο κόστος: 1 500 000 Ecu  2. Δράσεις δημοσίων ή/και ιδιωτικών οργανισμών, ικανές να προωθήσουν τα ταξίδια για νέους (έως 26 ετών) που θα αποσκοπούν σε πληρέστερη γνώση του πολιτισμού και του τρόπου ζωής των άλλων χωρών της Κοινότητας.  Προϋπολογιζόμενο κόστος: 1 000 000 Ecu  Είναι δυνατή η παροχή χρηματοδοτικής ενίσχυσης ύψους μέχρι 40 % του κόστους αυτών των ενεργειών. Οι αιτήσεις απόδοσης δαπανών υποβάλλονται στην Επιτροπή από τα κράτη μέλη, που πραγματοποιούν μια πρώτη επιλογή των σχεδίων βάσει της αναμενόμενης αποτελεσματικότητάς τους ως προς την επίτευξη των στόχων της παρούσας απόφασης.  Η Επιτροπή, αφού λάβει τη γνώμη της οργανωτικής επιτροπής που αναφέρεται στο άρθρο 5 της παρούσας απόφασης σχετικά με την επιλεξιμότητα, την προτεραιότητα και, στο μέτρο του δυνατού, την δίκαιη κατανομή σε κοινοτικό επίπεδο των αιτήσεων που προέρχονται από τα κράτη μέλη, κοινοποιεί στα τελευταία τη σχετική της απόφαση υποστήριξης ή απόρριψης των μεμονωμένων σχεδίων ή ζητά συμπληρωματικές πληροφορίες.  Οι αποφάσεις σχετικά με τις αιτήσεις απόδοσης δαπανών λαμβάνονται από την Επιτροπή κατά τριμηνιαία διαστήματα, για τις αιτήσεις που λήφθηκαν κατά το προηγούμενο τρίμηνο, σύμφωνα με τον ακόλουθο πίνακα:  1.2 //  //  // Αιτήσεις που υποβλήθηκαν  στη διάρκεια του   // Οι αποφάσεις θα ληφθούν  κατά το   //    //   // 1ου τριμήνου 1989   // Τέλος 2ου τριμήνου 1989   // 2ου τριμήνου 1989   // Τέλος 3ου τριμήνου 1989   // 3ου τριμήνου 1989   // Τέλος 4ου τριμήνου 1989  // 4ου τριμήνου 1989   // Τέλος 1ου τριμήνου 1990   // 1ου τριμήνου 1990   // Τέλος 2ου τριμήνου 1990   // 2ου τριμήνου 1990   // Τέλος 3ου τριμήνου 1990   //    //  Τα σχέδια που επιλέγονται για να χρηματοδοτηθούν από την Κοινότητα ανακηρύσσονται «κοινοτικά σχέδια για το Ευρωπαϊκό Έτος Τουρισμού».  Οι αρμόδιες αρχές των κρατών μελών έχουν την ευθύνη για τον έλεγχο και την εκτέλεση των κοινοτικών σχεδίων για το Ευρωπαϊκό Έτος Τουρισμού. Μετά από την εκτέλεση των σχεδίων αποστέλλουν στην Επιτροπή την αίτηση απόδοσης δαπανών για κάθε ενισχυθέν σχέδιο, επισυνάπτοντας έκθεση σχετικά με την εκτέλεσή του καθώς και το σύνολο των αποδεικτικών στοιχείων για το πραγματικό του κόστος.  Γ. Δράσεις που θα χρηματοδοτούνται εξ ολοκλήρου από τον προϋπολογισμό της Κοινότητας  1. Βραβεία και διαγωνισμοί  Θα προκηρυχθούν διαγωνισμοί με βραβεία για θέματα που θα καθορίσει η οργανωτική επιτροπή, για παράδειγμα στους εξής τομείς:  - καλύτερη οργάνωση της υποδοχής τουριστών από μια πόλη ή χωριό σε κάθε κράτος μέλος,  - καλύτερη δράση ανθοστολισμού και διατήρησης της καθαριότητας, η οποία έχει πραγματοποιηθεί από μια πόλη ή χωριό,  - καλύτερη υποδοχή των νέων από ξενώνα νεότητας ή ανάλογο κατάλυμα σε κάθε κράτος μέλος, - καλύτερη οργάνωση της υποδοχής αναπήρων από μια πόλη, χωριό ή τουριστική εγκατάσταση,  - καλύτερη οργάνωση, παρουσίαση και προώθηση τριών πολιτιστικών περιηγήσεων που αφορούν περισσότερα του ενός κράτη μέλη,  - καλύτερη καλλιτεχνική παραγωγή από νέους με θέμα τα ταξίδια στην Ευρώπη,  - καλύτερη έκθεση με θέμα τον τουρισμό από μαθητές της δευτεροβάθμιας εκπαίδευσης,  - καλύτερο ζωγραφικό σχέδιο με θέμα τα ταξίδια στην Ευρώπη από μαθητές της δευτεροβάθμιας και πρωτοβάθμιας εκπαίδευσης.  Προϋπολογιζόμενο συνολικό κόστος: 300 000 Ecu  2. Ενημερωτικές και διαφημιστικές εκστρατείες  - Από τα μέσα μαζικής ενημέρωσης όλων των κρατών μελών για τον πολιτιστικό, αγροτικό, κοινωνικό και εκτός εποχής τουρισμό και με άλλα μέσα πληροφόρησης για τους εναλλακτικούς προορισμούς και  - από τα μέσα μαζικής ενημέρωσης τρίτων χωρών:  Υπολογιζόμενο κόστος 1989: 900 000 Ecu  Υπολογιζόμενο κόστος 1990: 1 300 000 Ecu  3. Διοικητικές δαπάνες και σήμα για το Έτος  - Μισθοδοσία του προσωπικού προσωρινής απασχόλησης που θα προσληφθεί από τις υπηρεσίες της Επιτροπής,  - ενοικίαση γραφειακών χώρων και εξοπλισμών για την προετοιμασία του Ευρωπαϊκού Έτους Τουρισμού,  - σήμα για το Ευρωπαϊκό Έτος Τουρισμού.  Προϋπολογισμός κόστους π.υ. (1)  (1) Θα χρηματοδοτηθεί από επιχειρησιακές πιστώσεις (κεφάλαιο Β 58) των προϋπολογισμών 1989 και 1990 με ποσό ύψους (αντιστοίχως) 300 000 και 500 000 Ecu.